Liggame van vier zama-zamas naby ou myn gevind  Argieffoto Die liggame van vier vermeende onwettige mynwerkers is in die omgewing van ŉ ou oopgroefmyn in die Westenburg-omgewing in Polokwane, Limpopo, gevind. Volgens die polisie is die liggame Maandag en Dinsdag gevind nadat daar inligting ontvang is oor vermeende onwettige mynwerkers wat op ŉ plaas doodgeskiet is. Lt.genl. Thembi Hadebe, provinsiale polisiekommissaris, het onmiddellik opdrag gegee vir ŉ volskaalse mobilisering van relevante hulpbronne, insluitend ŉ polisiehelikopter, om na die slagoffers te soek en die verdagtes vas te trek. Die liggaam van ŉ 37-jarige burger van Lesotho is Maandag gevind en die soektog is later afgelas. Volgens brig. Motlafela Mojapelo, polisiewoordvoerder, is die soektog Dinsdagoggend voortgesit en is nog drie liggame van Lesotho-burgers in die omgewing van die onwettige mynperseel gevind. “Dit blyk dat hulle geskiet is terwyl hulle van die aanvallers probeer vlug het. ŉ Voorlopige ondersoek dui daarop dat ŉ groep onwettige mynwerkers van Lesotho en Zimbabwe Sondagoggend om die vuur langs ŉ onwettige mynskag in die gebied gesit het toe ŉ groep gewapende verdagtes hulle na bewering aangerand en van hul selfone en geld beroof het.” Vier sake van moord word ondersoek. Hadebe het intussen opdrag gegee dat polisiebedrywighede by alle geïdentifiseerde onwettige mynterreine in die provinsie verskerp word en dat beslissende stappe teen enige onwettige aktiwiteite gedoen word.